# ЦЕЛИ НА СТРАТЕШКИОТ ДОКУМЕНТ

Локалната стратегија за климатски промени за општина Маврово и Ростуше се однесува за временскиот период од 2015-2025 година. Предмет на стратегијата е да се утврдат вредностите на заедницата (општината) кои се директно или индиректно афектирани од климатските промени, потоа да се утврдат мерките, условите, начинот и динамиката на реализацијата на стратегијата, како и определување на обврските на органите на локалната самоуправа и другите чинители, засегнати страни.

Главните цели на локалната стратегија за климатски промени се во корелација со Националниот план за климатски промени и тие потекнуваат од клучните проблеми, кои допринесуваат за климатските промени.

Главна цел на локалната стратегија е **зголемување на капацитетот на општина Маврово и Ростуше за прилагодување кон климатските промени.**

Споредни цели на локалната стратегија за климатски промени, општина Маврово и Ростуше (2015 – 2025), се:

* Подобрување на локалната политика за животната средина во однос на  климатските промени;
* Намалување на емисиите на стакленички гасови од страна на општините;
* Зголемена отпорност на општинските чинители  кон  климатските промени
* Зголемување на свеста на граѓаните за климатските промени.

Жителите на Општина Маврово и Ростуше во процесот на изготвување на локалната страгегија за климатски промени, креираа визија заедничка за сите засегнати страни и поставија минимални стандарди во однос на климатските промени коишто секогаш ќе треба да се почитуваат, а таа е Општина Маврово и Ростуше до 2025 година да стане економски развиена, конкурентна и атрактивна туристичка дестинација препознатлива по своите природни и културни убавини и можности за инвестирање. Економски развиена и стабилна општина во рамките на националниот парк Маврово која е уникатна туристичка дестинација со високосвесно население што ги применува принципите на одржлив развој и добро владеење.

За постигнување на оваа визија секоја работна група, која се идентификува со по една локална вредност, дефинираше развојни цели, и тоа:

1. **Главна развојна цел од работната група туризам, култура и јавни објекти е развој на одржлив туризам**.

Конкретни цели:

1.1: План за управување со туристичка населба Маврово

1.2: Туристичкиот локалитет Јанче да прерасне во целосно енергетски ефикасно село.

1.3: Реставрација на старата болничка зграда и пренамена во административен центар.

1. **Главна развојна цел од работна група вода и водни ресурси е одржливо управување со локалните водни ресурси.**

Конкретни цели

2.1: Одржливо управување со системот за водоснабдување.

2.2: Правилен начин и режим на наводнување како мерка за заштеда на вода.

2.3: Изградба на мини хидроцентрали за струја.

1. **Главна развојна цел од работната група биодиверзитет е одржливо упрaвувaње со биодиверзитетот во Општина Маврово и Ростуше.**

Конкретни цели

3.1: Одржливо користење на билниот фонд на растенијата во паркот.

3.2: Одржливо управување со пасиштата во паркот.

3.3: Контрола врз рибниот фонд.

Имплементацијата на оваа стратегија треба да го подобри разбирањето на климатските промени и ефектите од овие промени, да ја подигне свеста и да го подигне нивото на доброто владеење и квалитетот на носењето на одлуки. Имплементацијата на овој документ треба да придонесе и да го олесни развојот и имплементацијата на одредени активности по однос на справувањето со климатските промени, пред се во делот за намалување на емисиите на стакленички гасови и подобрување на енергетска ефикасност на објектите во јавна сопственост.